**Lectio Divina**

**Il-3 Ħadd**

**Sena Ċ**

**Mt 4, 12-23**

**Kuntest:** Il-Vanġelu ta’ San Mattew, wara l-ġrajja tal-Magħmudija ta’ Ġesu’ i t-tiġrib tiegħu fid-deżert (3:13 – 4:11), issa jiffoka fuq il-ministeru pubbliku tiegħu, imsejjes fuq il-predikazzjoni tas-saltna bil-kliem u bl-għemil.

Ġesu’ jiiritorna fil-Galilija, isejjaħ l-ewwel erba’ dixxipli tiegħu mal-Baħar tal-Galilija filwaqt li folol kbar mill-Galilija u l-inħawi ġew biex jisimgħu l-kelma tiegħu u jirċievu l-fejqan tiegħu. Huwa ministeru li jwettaq il-kelma tal-Iskrittura (Isaija 8:23-9:1). Huwa ministeru li jitwettaq fil-Galilija li minnha kienet tgħaddi l-Via Maris, it-triq tal-baħar u li fi żmien Ġesu’ kienet taħt il-ħakma ta’ Erodi Antipas, żona li fiha kien igħix il-popolin, *am ha-eretz*, fil-mentalita’ ta’ dawk li kienu jgħixu fil-Lhudija u speċjalment fil-belt il-qaddisa ta’ Ġerusalemm.

F’din is-silta Mattew juri r-rabta li kien hemm bejn Ġwanni u Ġesu’, il-movimenti tiegħu li jseħħu skond ir-rieda ta’ Alla u l-faxxinu ta’ Ġesu’ li jsejjaħ l-ewwel dixxipli b’sempliċi kmand u li lejh jirrikorru l-folol għatxana għall-kelma u l-faraġ tiegħu.

**Kumment:** Il-ministeru ta’ Ġesu’ jibda fi tmien dak tal-Battista li jiġi arrestat, “jiġi mogħti”. Din hija nota li tfakkarna f’kemm il-Battista kien il-prekursur tal-Mulej, anke fil-martirju u l-mewt tiegħu, li mbagħad jiġu rrakkuntati f’Mt 14:1-12.

“Telaq minn Nażaret u mar joqgħod Kafarnahum, qrib il-baħar, fl-inħawi ta’ Żebulun u Naftali”: Kafarnahum issir il-belt tiegħu wara li telaq minn Nazaret, iċ-ċentru tal-ministeru pubbliku tiegħu. Kemm Nazaret u kemm Kafarnahum (11:23), minkejja l-presenza tiegħu, huma mmarkati b’nuqqas ta’ fidi kbira fiH. Il-presenza tiegħu tiġi ġġustifikata b’ kwotazzjoni ftit libera fl-adattazzjoni ta’ Is 8:23-9:1. Oraklu ta’ tama wara d-dħul tal-Assiri fil-Galilija fis-sena 732 QK: “Art ta’ Żebulun, u art ta’ Naftali, it-triq tal-baħar, art ’il hemm mill-Ġordan, Galilija tal-ġnus! Il-poplu li kien qiegħed fid-dlam ra dawl kbir; dawk li kienu f’art u dell il-mewt idda dawl għalihom”. Il-Galilija tal-ġnus (Galilija bħala parti mill-provinċja ta’ Megiddo fi żmien l-Assiri) żgur kienet tfakkar lin-nies ta’ żmien Ġesu’ fit-taħlita ta’ popolazzjoni li kien hemm fil-Galilija u fil-parti tal-għaxart ibliet tad-Dekapoli (Damasku, Filadelfja, Rafana, Xitopoli, Gadara, Ħippos, Dijon, Pella, Ġerasa u Kanata).

Huwa sabiħ il-mod kif Mattew iqis il-wasla tal-kelma qawwija ta’ Ġesu’ u l-ministeru pubbliku kollu tiegħu bħala t-tbexbix tad-dawl tal-jum li kien Kristu Ġesu’ nnifsu bil-ħidma u l-presenza kollha tiegħu.

“Minn dak iż-żmien Ġesù beda jxandar u jgħid: “Indmu għax is-Saltna tas-Smewwiet waslet”. Għandna l-qofol tal-predikazzjoni evanġelika kif mħabbra wkoll minn Ġwanni (3:2). Bidla/metanoia quddiem il-qawwa u l-ġudizzju ta’ Alla li bdew il-mixja ta’ manifestazzjoni tagħhom u li sseħħ imbagħad bil-missjoni kollha ta’ Ġesu’.

It-tieni parti tas-silta tal-Vanġelu tkompli sseħħ ma’ xatt il-Baħar tal-Galilija, mhux bogħod mill-istazzjoni tal-ġbir tat-taxxi mal-bieb tal-belt ta’ Kafarnahum. Hemmhekk Ġesu’ isib fejn żewġ pari ta’ aħwa li kienu qegħdin għal xogħolhom: “Xmun jgħidulu Pietru, u ħuh Indrì, qegħdin jixħtu x-xbiek fil-baħar, għax kienu sajjieda....” Ġakbu ta’ Żebedew u ħuh Ġwanni, qegħdin fid-dgħajsa ma’ missierhom Żebedew isewwu x-xbiek tagħhom”. Min jistad u min isewwi x-xbiek. Xogħol komuni f’Kafarnahum fejn ħafna kienu sajjieda tal-ħut li kien jinbiegħ jew jinġarr fil-belt ta’ magdala biex jitmellaħ u jiġi esportat. Xogħol li kien joffri ċerta stabilita’ u ċertezza. Hemm kelma-sejħa li ssir b’qawwa u li tiġi obduta minnufih: ““Ejjew warajja, u nagħmilkom sajjieda tal-bnedmin”. U minnufih telqu x-xbiek, u marru warajh.... u sejħilhom. Minnufih telqu d-dgħajsa u lil missierhom, u marru warajh”. Min telaq ix-xbiek, u min telaq ix-xbiek u missierhom. L-erbgħa li huma ssaħħru minn Ġesu’...b’kelma ħallew kollox u mxew warajh. Kontra l-konswetudini mhux huma għażlu l-Imgħallem, imma Hu għażel lilhom! Baqgħu sajjieda...imma issa tal-bnedmin. Sinjal li kellhom jimxu warajh biex imbagħad iduru għal fuq il-bnedmin f’ismu (“Arawni! Jien nibgġat ħafna sajjieda, oraklu tal-Mulej, u jistaduhom” Ġer 16:16 – wegħda ta’ salvazzjoni għall-itturfnati tal-poplu l-magħżul).

**Nitlaqqam fil-Kelma.**

* Ġesu’ huwa l-mibgħut “mill-għoli ż-żjara tax-xemx tielgħa, ħa jdawwal lil dawk li jinsabu fid-dlamijiet u d-dell tal-mewt”. Kemm hi attwali għalija. Għal żminijietna?
* Pietru u Indri’, Ġwanni u Ġakbu jiġu msejħa fil-kuljum ta’ ħajjithom u xogħolhom. Jissaħħru b’Ġesu’ u jħallu kollox u jimxu warajh. X’hemm simili għas-sejħa tiegħi li nimxi wara l-Mulej?
* Sajjied tal-bnedmin. F’liema sens tista’ din is-sejħa tkun tiegħi fil-kuntest vitali tal-ambjent/soċjeta’ li fiha ngħix.